## Sanitat estima que prop de 600 veïns de la ciutat de València donaran sang este dissabte en una jornada solidària

*** La campanya té lloc a l'Institut Lluís Vives hui dissabte 20 de gener des de les 10 fins a les 21 hores
* Com a novetat, a més de sang, es pot donar plasma amb les màquines especials d'afèresi que s'ha disposat
* El Centre de Transfusió de la Comunitat Valenciana va finalitzar l'any 2023 amb un total de 175.117 unitats de sang**

Durant este dissabte, 20 de gener, s'està celebrant la tradicional campanya de donació de sang de la ciutat de València al cèntric institut Lluís Vives a l'avinguda Marqués de Sotelo. La jornada es desenvolupa de manera ininterrompuda de 10 a 21 hores per a oferir així més oportunitats d'acostar-se a donar. La directora general d'Atenció Hospitalària, M. Jesús Arilla, ha acudit a primera hora per a animar i agrair la solidaritat de tots els donants que s'acosten a efectuar la seua donació.

Ja són 23 anys celebrant esta jornada especial de donació a la ciutat. Per esta han passat 19.162 voluntaris, dels quals 1.786 s'animaven a donar per primera vegada, persones que han passat a formar part de la gran família de donants. En la passada edició es van presentar més de 512 donants i 26 nous.

El gimnàs del centre és l'espai habilitat per a realitzar les donacions, per a fer-ho s'han instal·lat 30 lliteres i dos màquines d'extracció de plasma. La col·lecta és atesa per 60 professionals del Centre de Transfusió de la Comunitat Valenciana.

Els requisits per a donar són molt senzills: tindre més de 18 anys, gaudir d'un estat de salut normal i pesar més de 50 quilos. Les dones poden donar fins a 3 vegades a l'any i els hòmens 4, sempre que hagen transcorregut 2 mesos entre cada donació.

Diverses empreses col·laboren durant esta jornada i aporten obsequis o descomptes, com és el cas dels cines ABC, Consum o Metrovalencia. A eixes aportacions, el centre de transfusions se suma atorgant un record a les persones compromeses amb la donació.

**Dades 2023**

El Centre de Transfusió de la Comunitat Valenciana va finalitzar l'any 2023 amb un total de 175.117 unitats de sang. La distribució per províncies ha sigut de 97.310 unitats a València, 18.255 a Castelló i 59.552 a Alacant. Estes donacions van ser possibles gràcies a la generositat de 116.635 persones, que en molts casos van acudir a donar més d'una vegada.

El centre de transfusió autonòmic va realitzar en 2023 un total de 4.816 eixides amb els equips mòbils 2.569 a València, 1.779 a Alacant i 468 a Castelló.

La xifra de donants nous ha sigut de 15.774, per províncies a Alacant 5.402, a Castelló 1.517 i a València 8.825. Es tracta d'una molt bona tendència, ja que suposen la base del futur de la donació en la Comunitat.

En 2023, van donar un 55,46 % d'hòmens i un 44,54% de dones. Els percentatges s'igualen més si es té en compte que les dones només poden donar tres vegades a l'any i els hòmens, quatre. Per franges d'edat; el 24,2 % dels donants tenia entre 18 i 35 anys; el tram de 36 a 45 anys va concentrar un 21,3 % dels donants, els d'edats compreses entre 46 i 65 anys van representar el 54,3 % i els majors 65 anys un 0,2 %.

**Augmentar les donacions de plasma**

El centre de transfusió cobrix les necessitats hemoteràpiques de tots els hospitals de la Comunitat. Dins d'estes es troba la de proporcionar productes medicinals derivats del plasma per a tractar diverses patologies; l'hemofília o altres factors congènits de coagulació que provoquen hemorràgies, malalties autoimmunes, deficiències congènites de la immunitat que cursen amb infeccions greus, cremades, etc.

El Centre de Transfusió de la Comunitat Valenciana està executant accions encaminades a augmentar les donacions de plasma. Una d'estes és el llançament de diferents campanyes de publicitat, informatives i de sensibilització sobre de la importància d'este producte. A més, està organitzant campanyes de donació de sang i plasma, com esta celebrada hui a València, en les quals es disposa d'una màquina d'afèresi en cada col·lecta per a donar més facilitats al possible donant. Amb tot això s'ha aconseguit en 2023 la xifra òptima de 6.759 unitats de plasma que supera a la de l'any anterior.

Fecha: 20/01/2024